Sarah Paulson

Sarah Catharine Paulson (født 17. desember 1974 i Tampa i Florida) er en amerikansk skuespiller.

I begynnelsen av karrieren hadde hun flere teaterroller, men etter hvert fikk hun faste roller i TV-seriene American Gothic (1995–1996) og Jack & Jill (1999–2001). Paulson spilte deretter i komediefilmene What Women Want (2000) og Down with Love (2003), og dramafilmene Path to War (2002) og The Notorious Bettie Page (2005). Fra 2006 til 2007 spilte hun Harriet Hayes i komedieserien Studio 60 on the Sunset Strip. Paulson ble nominert til en Golden Globe Award for denne rollen. I 2008 hadde hun rollen som Ellen Dolan i superheltfilmen The Spirit.

Paulson har også spilt i Broadway-stykkene Glassmenasjeriet (2005) og Collected Stories (2010). Hun har spilt i flere indiefilmer og hadde hovedrollen i komedieserien Cupid i 2009. Senere spilte hun i indiefilmen Martha Marcy May Marlene (2011) og ble nominert til en Primetime Emmy Award og en Golden Globe for rolleskildringen som Nicolle Wallace i HBO-filmen Game Change (2012). Paulson spilte Mary Epps i dramafilmen 12 Years a Slave (2013), Abby Gerhard i dramafilmen Carol (2015) og Tony Bradlee i journalistfilmen The Post (2017). Hun fikk god kritikk for rolletolkningene i disse filmene.

Siden 2011 har Paulson spilt i antologiserien American Horror Story. Hun har spilt flere rollefigurer i TV-serien, blant annet journalisten Lana Winters i Asylum og de siamesiske tvillingene Bette og Dot i Freak Show. Paulson har vært nominert til fire Primetime Emmy Awards og vunnet to Critics' Choice Television Awards for arbeidet.

I 2016 spilte Paulson aktor Marcia Clark i antalogiserien The People v. O.J. Simpson: American Crime Story. Hun vant sin første Emmy-pris for denne rollen under den 68. Primetime Emmy Award-utdelingen i 2016. Paulson vant også en Screen Actors Guild Award og en Golden Globe.

 Filmografi 

 Referanser 

 Eksterne lenker 



Kategori:Skuespillere fra USA
Kategori:Personer fra Tampa
Kategori:Emmy-vinnere